დანართი N1.

**საგანგებო ვითარებაში სამოქმედო ღონისძიებების**

**შემუშავების სახელმძღვანელო**

1. **საგანგებო ვითარებაში სამოქმედო ღონისძიებების გეგმის სტატუსი**

საგანგებო ვითარებაში მოქმედების გეგმის მიზანს წარმოადგენს საქართველოს საფრენოსნო ინფორმაციის რაიონში ალტერნატიული საშუალებებისა და მომსახურების სახეების უზრუნველყოფა, როდესაც სააერნაოსნო მომსახურების საშუალებები და სახეები დროებით არ არის უზრუნველყოფილი. ამგვარად, საგანგებო ვითარებაში სამოქმედო ღონისძიებებს გააჩნია დროებითი ხასიათი და ხორციელდება მხოლოდ მანამ, სანამ არ აღდგება ჩვეული სააერნაოსნო მომსახურება.

1. **საგანგებო ვითარებაში სამოქმედო ღონისძიებათა გეგმის შემუშავება**

2.1 საგანგებო ვითარებაში მოწმედების ღონისძიებათა გეგმამ უნდა უზრუნველყოს საჰაერო მოძრაობის მომსახურების შეწყვეტისას ან შესაძლო შეწყვეტის შემთხვევაში სამოქალაქო ავიაციის ფრენის უსაფრთხოება, შესაბამისი ღონისძიებების გატარების გზით და შეძლებისდაგვარად, ალტერნატიული ტექნიკური საშუალებებით და მომსახურების უზღუნველყოფით.

2.2 გეგმის შემუშავებისას გათვალისწინებული უნდა იქნეს დაინტერსებული მხარეს და საჰაერო სივრცის მომხმარებლის ინტერესები.

2.3 იმ შემთხვევაში თუ მომსახურების შეწყვეტის შედეგებს შეუძლია გავლენა იქონიოს მომსახურებაზე მეზობელ საჰაერო სივრცეში, გეგმის შემუშავებისას საწარმომ უნდა გაიაროს კონსულტაციები იკაოს რეგიონალურ ოფისთან და შესაბამის საჰაერო მოძრაობის ნაკადების რეგიონალურ ოფისთან, არსებობის შემთხვევაში.

1. **საგანგებო ვითარებაში მოქმედების გეგმის შემუშავებასთან დაკავშირებული მოსამზადებელი ქმედებები**

3.1 საგანგებო ვითარებაში სამოქმედო ღონისძიებათა დაგეგმვისას, საჰაერო მოძრაობის უსაფრთხოების უზრუნველყოფის მიზნით განსაკუთრებული მნიშვნელობა ენიჭება დროს. საგანგებო ვითარებაში ზომების დროული მიღება მოითხოვს გადამჭრელ ქმედებებს, რაც ასევე ითვალისწინებს გეგმის შედგენას და შეთანხმებას დაინტერესებულ მხარეებთან, შეძლებისდაგვარად მოვლენებამდე, რომლებიც საჭიროებს სათანადო მოქმედებებს, მათ შორის ასეთი ზომების გამოქვეყნების მეთოდებსა და ვადებს.

3.2 ფრენების უსაფრთხოების უზრუნველყოფის მიზნით ჩასატარებელია მოსამზადებელი ღონისძიებები, საგანგებო ვითარებაში ზომების დროულად გატარების მიზნით. ასეთი მოსამზადებელი ღონისძიებები უნდა მოიცავდეს:

ა) საგანგებო ვითარებაში სამოქმედო ღონისძიებათა ზოგადი გეგმის მომზადებას, რომელიც გათვლილია ჩვეულებრივ პროგნოზირებად მოვლენებზე, როგორიცაა გაფიცვა და შრომითი კონფლიქტები, რომლებიც გავლენას ახდენს საჰაერო მოძრაობის მომსახურების და/ან დამხმარე მომსახურების უზრუნველყოფაზე;

ბ) სამოქალაქო სხ-ების ფრენებისთვის, სამხედრო კონფლიქტის ან სამოქალაქო ავიაციის საქმიანობაში უკანონო ჩარევის აქტების შედეგად გამოწვეული რისკების შეფასებას, ასევე სტიქიური უბედურების ან საზოგადოებრივი ჯანდაცვის სფეროში საგანგებო სიტუაციების შესაძლო შედეგების განხილვას და ამგვარი შედეგების დადგომის ალბათობას. მოსამზადებელი საქმიანობა მოიცავს საგანგებო ვითარებაში სამოქმედო სპეციალური გეგმების შემუშავებას, სტიქიური უბედურების, საზოგადოებრივი ჯანდაცვის სფეროში საგანგებო სიტუაციების, სამხედრო კონფლიქტების ან სამოქალაქო ავიაციის საქმიანობაში უკანონო ჩარევის აქტების გათვალისწინებით, რამაც შესაძლოა გავლენა იქონიოს სამოქალაქო სხ-ების მიერ საჰაერო სივრცის გამოყენებაზე და/ან საჰაერო მოძრაობის მომსახურების და დამხმარე მომსახურების უზრუნველყოფაზე.

გ) საქართველოს საფრენოსნო ინფორმაციის რაიონის საჰაერო სივრცის კონკრეტული ნაწილის გამოუყენებლობის შესახებ მოკლევადიანი შეტყობინებისას, საფრენოსნო ინფორმაციის მოსაზღვრე რაიონის მმართველი სახელმწიფოსგან და საერთაშორისო სხ-ების ექსპლუატანტებისგან საჭიროა განსაკუთრებული ძალისხმევა ალტერნატიული მარშრუტების და მომსახურების დასაგეგმად. ამდენად, სააერნაოსნო მომსახურება, რამდენადაც ეს პრაქტიკულად შესაძლებელია, უნდა ითვალისწინებდეს ამგვარი ალტერნატიული მოქმედებების აუცილებლობას.

დ) ცვლილებების ანალიზს მოვლენაზე, რომელმაც შესაძლოა გამოიწვიოს საგანგებო ვითარებაში სამოქმედო ზომების შემუშავების და განხორციელების აუცილებლობა, საწარმომ ასეთი კონტროლის განსახორციელებლად უნდა დანიშნოს პირი და აუცილებლობისას, მიმართოს ეფექტურ ქმედებებს.

ე) დამატებითი ადგილის შექმნას, რომელიც საჰაერო მოძრაობის მომსახურების შეწყვეტის და საგანგებო ზომების ამოქმედების შემთხვევაში შეძლებს 24 საათის განმავლობაში უზრუნველყოს მიმდინარე ინფორმაციის მიწოდება ვითარების და სათანადო ზომების შესახებ, სისტემის ჩვეული ფუნქციონირების აღდგენამდე. მომსახურების შეწყვეტის დროს, მოქმედებათა კოორდინაციის მიზნით, უნდა შეიქმნას აღნიშნულ დამატებით ადგილთან ან მის ფარგლებში არსებული სააკოორდინაციო ჯგუფი.

1. **საგანგებო ვითარებაში სამოქმედო ღონისძიებათა გეგმის შემუშავება, გამოქვეყნება და მიღება**

4.1 სააერნაოსნო მომსახურებისას საგანგებო ვითარებაში სამოქმედო ღონისძიებათა გეგმა უნდა მოიცავდეს დეტალურ ინფორმაციას მოქმედი და სათადარიგო მარშრუტების, სხ-ების სანავიგაციო შესაძლებლობების და სახმელეთო სააერნაოსნო საშუალებებით სრული და ნაწილობრივი დამიზნების უზრუნველყოფის შესახებ, აგრეთვე სმმ-ის პუნქტების დაკვირვებისა და კავშირის საშუალებების შესაძლებლობების, და მეტეოროლოგიური და სააერნაოსნო ინფორმაციის სამსახურების შესახებ.

4.2 სამოქმედო ღონისძიებების დაგეგმვისას, გათვალისწინებული უნდა იყოს :

ა) საქართველოს საფრენოსნო ინფორმაციის მთლიანი რაიონის ან მისი ნაწილის გვერდის ავლის მიზნით, საჰაერო მოძრაობის მარშრუტების შეცვლა, მათ შორის დამატებითი მარშრუტების ან მარშრუტის ნაწილის დაწესება, მათი გამოყენება შესაბამისი პირობებით;

ბ) საქართველოს საფრენოსნო ინფორმაციის რაიონში, შესაძლებლობის შემთხვევაში, გამარტივებული მარშრუტების ქსელის დაწესება, ასევე, ფრენის ეშელონების განაწილების პროცედურების დაწესება, გვერდითი და ვერტიკალური ეშელონირების უზრუნველსაყოფად, ასევე რაიონული სამეთვალყურეო პუნქტების მიერ შესვლის წერტილში განივი ეშელონირების უზრუნველყოფის პროცედურები და აღნიშნული ეშელონირების დაცვა საქართველოს საფრენოსნო ინფორმაციის რაიონში;

გ) ღია ზღვის თავზე არსებულ საჰაერო სივრცეში ან დელეგირებულ საჰაერო სივრცეში სმმ-ის უზრუნველყოფაზე პასუხისმგებლობის გადაცემა;

დ) შესაბამისი „ჰაერი-მიწა“ კავშირის საავიაციო ფიქსირებული კავშირგაბმულობის ქსელის (AFTN) და სმმ-ის პირდაპირი სამეტყველო კავშირის ხაზების უზრუნველყოფა და ექსპლუატაცია, ასევე მეტეოროლოგიური ინფორმაციის და სააერნაოსნო საშუალებების მდგომარეობის შესახებ მონაცემების უზრუნველყოფაზე პასუხისმგებლობის გადაცემა საფრენოსნო ინფორმაციის მოსაზღვრე რაიონისთვის (FIR);

ე) ფრენისას და ფრენის შემდგომ სხ-დან გადაცემული შეტყობინებების შეგროვებისა და გავრცელების შესახებ სპეციალური ღონისძიებები;

ვ) მოთხოვნები სხ-ის მიმართ გარკვეულ რაიონებში მეტად მაღალი სიხშირის სპეციალური რადიოსატელეფონო არხების მუდმივი მოსმენის აუცილებლობაზე, სადაც კავშირი „ჰაერი-მიწა“ არასაიმედოა ან არ არსებობს და ამ სიხშირეზე გადაიცეს ინფორმაცია ფაქტობრივი და გაანგარიშებული ადგილმდებარეობის შესახებ, მათ შორის სიმაღლის აღების და დაშვების დაწყებასა და დასრულებაზე;

ზ) მოთხოვნები გარკვეულ რაიონებში მყოფი ყველა სხ-ის მიმართ, სანავიგაციო ნათურების და შეჯახების გამაფრთხილებელი ნათურების მუდმივად ჩართვის შესახებ;

თ) მოთხოვნები და პროცედურები სხ-ის მიერ გაზრდილი გრძივი ეშელონირების დაცვის შესახებ, რომელიც შეიძლება დამყარდეს ერთსა და იმავე საკრეისერო ეშელონებზე მფრენ სხ-ებს შორის;

ი) მოთხოვნები სიმაღლის აღების ან დაშვების შესრულების მიმართ, სპეციალურად აღნიშნული მარშრუტების ღერძულა ხაზიდან საკმარისად მარჯვნივ წასვლით;

კ) რაიონში, სადაც შეწყვეტილია მომსახურება, შეღწევის კონტროლის ზომების შემოღება, ავარიული სისტემის გადატვირთვის აღმოფხვრის მიზნით;

ლ) მოთხოვნები ყველა ფრენის სფწ-ით განხორციელების შესახებ რაიონში, სადაც შეწყვეტილია მომსახურება, მათ შორის სფწ-ით ფრენის ეშელონების დაწესება საკრეისერო ეშელონების ცხრილიდან, რომელიც მოცემულია ჩიკაგოს კონვენციის მე-2 დანართის მე-3 დამატებაში.

4.3 სააერნაოსნო მომსახურების მომხმარებლებს NOTAM-ის მეშვეობით რაც შეიძლება სწრაფად უნდა ეცნობოთ მომსახურების და/ან დამხმარე მომსახურების მოსალოდნელი ან ფაქტობრივი შეწყვეტის შესახებ. NOTAM-ის შეტყობინება უნდა მოიცავდეს ინფორმაციას საგანგებო ვითარებაში შესაბამისი სამოქმედო ღონისძიებების შესახებ. იმ შემთხვევაში, როდესაც მოსალოდნელია მომსახურების შეწყვეტა, შეტყობინება უნდა გავრცელდეს არაუგვიანეს 48 საათით ადრე.

4.4 NOTAM-ის შეტყობინება განსაკუთრებული ღონისძიებების შეწყვეტის და მომსახურების განახლების შესახებ უნდა გაიგზავნოს უმოკლეს ვადებში, ჩვეულ საექსპლუატაციო პირობებში მოწესრიგებული გადასვლის უზრუნველყოფის მიზნით.

დანართი 2. **მანძილზე დაფუძნებული ეშელონირების მინიმუმები, კვალზე ტურბულენტობასთან დაკავშირებით**

|  |  |  |
| --- | --- | --- |
| **სხ-ის კატეგორია** | | **მანძილზე დაფუძნებული ეშელონირების მინიმუმები, კვალზე ტურბულენტობასთან დაკავშირებით** |
| **წინმავალი სხ** | **უკან მავალი სხ** |
| სუპერ | მძიმე | 5.0 საზ. მილი |
| საშუალო | 7.0 საზ. მილი |
| მსუბუქი | 8.0 საზ. მილი |
| მძიმე | მძიმე | 4.0 საზ. მილი |
| საშუალო | 5.0 საზ. მილი |
| მსუბუქი | 6.0 საზ. მილი |
| საშუალო | მსუბუქი | 5.0 საზ. მილი |